b'\n_START_ARTICLE_\nMopane\n_START_SECTION_\nObmo\xc4\x8dje in habitat\n_START_PARAGRAPH_\nDrevo raste v Bocvani, Ju\xc5\xbeni Afriki, Zimbabveju, Mozambiku, Zambiji, Namibiji, Angoli in Malaviju. Rasti\xc5\xa1\xc4\x8de mora biti alkalno (visoka vsebnost apna), tla plitva in slabo drenirana. Prav tako raste v aluvialnih tleh (tla ob re\xc4\x8dnih nanosih). Nekaj dreves raste v Ju\xc5\xbeni Afriki, ve\xc4\x8d jih je na sosednjih obmo\xc4\x8djih v Bocvani in Zimbabveju, zrastejo od 4 do 18 m visoko, v\xc4\x8dasih tudi vi\xc5\xa1je. Sestavljajo gozd, pogosto pa grmi\xc4\x8devje. Na severu so drevesa vi\xc5\xa1ja. Ne rastejo zunaj vro\xc4\x8dih obmo\xc4\x8dij, na obmo\xc4\x8djih brez zmrzali s poletnimi padavinami.\n_START_SECTION_\nUporaba\n_START_PARAGRAPH_\nNjihov les je med najtr\xc5\xa1imi v ju\xc5\xbeni Afriki in ga je te\xc5\xbeko obdelovati,  je pa odporen proti termitom. Zaradi teh lastnosti se \xc5\xbee dolgo uporablja za gradnjo hi\xc5\xa1 in ograj, pa tudi \xc5\xbeelezni\xc5\xa1kih pragov in v rudnikih. Zaradi odpornosti proti termitom in bogate, rde\xc4\x8dkaste barve je priljubljen za polaganje poda. Zunaj Afrike ga vedno bolj cenijo kot te\xc5\xbeek, okrasen les, uporabljajo ga tudi kot okrasje v akvarijih, kot podlago za svetilke ali kipe in v vrtovih._NEWLINE_Prav tako se les vedno bolj uporablja pri izdelavi glasbil, predvsem pihal. Ustrezna kakovost afri\xc5\xa1kega \xc4\x8drnega lesa (Dalbergia melanoxylon), ki se tradicionalno uporablja za izdelavo klarinetov, je vse te\xc5\xbeje dosegljiva. Les mopan je precej masten, se zelo dobro stara, ima malo razpok in napak ter daje instrumentom topel, bogat ton. _NEWLINE_Vejice se tradicionalno uporabljajo kot zobne \xc5\xa1\xc4\x8detke, lubje za izdelavo vrvi in strojenje, listi pa za celjenje ran. Les uporabljajo tudi za oglje in kot les za \xc5\xbear._NEWLINE_Drevo je glavni vir hrane za gosenice, ve\xc5\xa1\xc4\x8de Gonimbrasia belina. Gosenice so bogate z beljakovinami in ljudje jih jedo. Z njim se hrani tudi divja svilna ve\xc5\xa1\xc4\x8da Gonometa rufobrunnea. Zapredki ve\xc5\xa1\xc4\x8de se obirajo kot divja svila za izdelavo obla\xc4\x8dil._NEWLINE_Drevo je tudi gostiteljska rastlina za bol\xc5\xa1ico (Retroacizzia mopani).\n_START_SECTION_\nEtimologija\n_START_PARAGRAPH_\nColophospermum je gr\xc5\xa1ka beseda za "mastno ali smolnato seme" (tj. spermum), ki ima vonj po terpentinu. Kolofon je Homerjev rojstni kraj v Joniji in je bil znan po svoji smoli, snovi, pridobljeni iz terpentina, ali gumast izcedek iz nekaterih dreves.  Ime vrste mopane je lokalno ime za drevo.'